Stuttgart Tennis Grand Prix
Stuttgart Tennis Grand Prix er en professionel tennisturnering for kvinder, som hvert år i april afvikles i Stuttgart, Tyskland. Turneringen bliver afviklet indendørs på grusbaner i Porsche-Arena, og den har været en del af WTA Tour siden etableringen i 1978, og pt. tilhører den kategorien WTA 500. Den er den eneste grusturnering på WTA Tour, der afvikles indendørs. Turneringen er pr. 2022 ejet og sponsoreret af Porsche og afvikles derfor under det sponsorerede navn Porsche Tennis Grand Prix, og ud over pengepræmien modtager vinderen af singlerækken også en Porsche-sportsvogn.

Indtil 2005 blev turneringen spillet i Filderstadt på hardcourt, hvilket også var underlaget de første par år i Stuttgart. I 2009 blev underlaget ændret til rødt grus, samtidig med at terminen blev flyttet fra oktober til april.

Martina Navratilova vandt singletitlen seks gange i perioden 1982-92 og dermed den spiller, der har vundet flest singleturneringer. Til gengæld er Tracy Austin den eneste spiller med fire singletitler i træk, eftersom hun vandt de fire første udgaver af turneringen i 1978-81. Navratilova er også indehaver af rekorden for flest doubletitler. Hun har vundet turneringen otte gange med seks forskellige makkere.

Spillerne på WTA Tour valgte i 2007, 2008, 2010-12 og 2014-17 Porsche Tennis Grand Prix som deres yndlingsturnering i kategorien WTA Premier.

Historie 

Turneringen blev etableret af forretningsmanden Dieter Fischer, der i 1977 havde arrangeret en to-dages opvisningsturnering for mænd med deltagelse af Mark Cox, Charlie Pasarell, Jeff Borowiak og Ray Moore for at fejre åbningen af sit nye tenniscenter i Filderstadt. Det lykkedes ikke at programsætte en ny turnering for mænd i 1978. I stedet blev der for $ 100.000 indkøbt en licens til en WTA-turnering i kategorien WTA Tier II, og den første udgave af turneringen blev spillet i oktober 1978 og vundet af 15-årige Tracy Austin. I marts 1979 blev der afviklet en turnering for mænd, der blev vundet af Wojciech Fibak, men herreturneringen blev ikke videreført, fordi det var for krævende for de frivillige medarbejdere at arrangere to turneringer om året. I 1992 ansøgte man om en opgradering til Tier I-status, hvilket dog blev afvist af WTA Tour med den begrundelse, at turneringens hovedarena med en kapacitet på 3.000 tilskuere var for lille. I 2002 solgte Fischer turneringens licens til Porsche, der havde været officiel sponsor siden den første udgave i 1978.

I 2006 blev turneringen flyttet ca. 15 km nordpå til den noget større, nyopførte multiarena Porsche-Arena i Stuttgart, hvor tilskuerkapaciteten var ca. dobbelt så stor som i Filderstadt.

I 2009 flyttede man turneringen fra den traditionelle termin i efteråret til om foråret, og samtidig blev underlaget ændret fra hardcourt til rødt grus, så den blev en del af den europæiske grussæson, og spillerne kunne bruge turneringen i optakten til French Open.

Vindere og finalister

Damesingle

Damedouble

Kilder / eksterne henvisninger 
 Porsche Tennis Grand Prix 
 WTA - Stuttgart

Referencer 

 
Etableret i 1978